
INVITAŢIE DE PARTICIPARE

Școala Națională de Grefieri, în parteneriat cu Academia de Drept European (ERA) anunță inițierea unei proceduri de selecție în vederea participării la seminarele ce urmează a fi organizate în primul semestru al anului 2027 în cadrul proiectului co-finanțat  prin Programul Justiție al Uniunii Europene –  „Training court staff and bailiffs in cross-border civil and criminal law procedures” (Grant Agreement 101249090)


PERIOADA ŞI LOCUL DE DESFĂŞURARE

· 18 - 20 ianuarie 2027 – online - Drept penal ( Seminar lingvistic “DIGITALISATION OF EU CRIMINAL JUSTICE COOPERATION: A Practical Language Training for Court Staff and Bailiffs”) – 1 loc;
· 16 – 18 martie 2027 – Valetta, Malta – Drept civil ( Seminar lingvistic DIGITALISATION OF JUSTICE: TRANSFORMING EUROPEAN CROSS-BORDER CIVIL PROCEDURES) - 1 loc;


NUMĂR DE LOCURI ALOCATE GREFIERILOR ROMÂNI
Pentru aceste seminare, 2 locuri sunt alocate grefierilor români. SNG va alcătui și o listă de rezervă, pentru situația suplimentării locurilor, a înregistrării unor renunțări sau a imposibilității de participare a unui candidat selectat inițial. 

LIMBA ÎN CARE SE DESFĂŞOARĂ
Seminarele se vor desfășura în limba engleză.

DESCRIERE
Participarea la seminarele propuse va conduce la dezvoltarea aptitudinilor juridice și lingvistice ale grefierilor și la întărirea competențelor acestora, pentru a facilita comunicarea și cooperarea transfrontalieră prezentă din ce în ce mai mult în activitatea profesională zilnică. 

FINANŢARE

· Avansarea cheltuielilor de transport (inclusiv rezervarea) va fi în sarcina participanților, acestea urmând a fi rambursate ulterior participării la seminar, în baza noului sistem de cheltuieli unitare al Comisiei Europene, toate distanțele urmând a fi măsurate, iar costurile calculate, utilizând informațiile disponibile în următorul link: Calculate unit costs for eligible travel costs - European Commission. 

· Avansarea cheltuielilor de cazare (inclusiv rezervarea) va fi în sarcina participanților, acestea urmând a fi rambursate ulterior participării la seminar, după cum urmează: 

· în Valleta, se plătește o sumă fixă de 141 euro pe noapte pentru cazare (maximum 3 nopți);


· Serviciile de catering (prânzuri și pauzele de cafea) vor fi asigurate de către organizatori, iar ERA va invita toți participanții la o cină comună. Nu se acordă diurnă participanților. 


ATENȚIE! Înainte de a efectua orice fel de rezervare, participanții trebuie să aștepte confirmarea din partea coordonatorului. ERA va informa toți participanții dacă înregistrarea lor este acceptată, iar participarea este confirmată. ERA va furniza informații detaliate cu privire la cheltuielile ce vor putea face obiectul rambursării. 

În condițiile în care, ulterior selecției, participanții selectați sunt în imposibilitate de participare la seminar, sunt rugați să informeze de îndată SNG și ERA despre acest aspect.  

ERA nu asigură încheierea/decontarea de asigurări medicale de călătorie, participanții putând opta pentru încheierea de astfel de asigurări din fonduri proprii sau pentru utilizarea cardului european de sănătate/înscrisului doveditor care îl înlocuiește, care asigură accesul gratuit la servicii medicale de urgență pe teritoriul UE. 

Prin depunerea documentelor de candidatură, candidații acceptă că, în ipoteza selectării în vederea participării, aceasta se va face exclusiv în condițiile financiare menționate în prezentul anunț. 

CUI SE ADRESEAZĂ
Seminarele se adresează grefierilor din cadrul instanțelor și parchetelor care au atribuții în domeniul cooperării judiciare internaționale în materie civilă și în materie penală și care nu au mai participat la un seminar cu aceeași temă în cadrul proiectului. 

DOCUMENTE NECESARE PENTRU ÎNSCRIERE
· completarea online a formularului de înscriere disponibil la următorul link: 
https://forms.gle/phd14dtsgFfiyL1S7 


· certificat de competență lingvistică sau orice alt document care atestă cunoașterea limbii engleze - nivel minim B2 (în măsura în care candidatul nu posedă un astfel de certificat, acesta va indica în formularul de înscriere nivelul cunoașterii limbii engleze, urmând ca nivelul indicat de candidat să fie verificat, dacă se apreciază necesar, în cadrul interviului desfășurat prin telefon);

· avizul președintelui instanței sau al conducătorului parchetului cu privire la participarea la seminar. Avizul președintelui instanței sau al conducătorului parchetului este obligatoriu conform  art. 6 alin. (3) HCSM nr. 1296 /2017, care prevede următoarele:  ,, (3) (...)Pentru grefierii de la instanțe și parchete trimiși în misiuni cu caracter temporar în străinătate, Școala Națională de Grefieri va solicita în prealabil avizul președintelui instanței sau, după caz, conducătorului parchetului la care grefierul își desfășoară activitatea”

Înscrierea se va efectua exclusiv prin completarea formularului online.   

TERMEN ÎNSCRIERE
Termenul-limită pentru înscriere este data de 02 noiembrie 2026 inclusiv.  

CRITERII DE SELECŢIE
SNG va efectua selecția participanților în funcție de următoarele criterii:
Criterii principale
· relevanța programului pentru activitatea profesională a candidatului;
· posibilitatea și disponibilitatea participantului de a disemina informațiile la care va avea acces prin participarea la programul de pregătire;
· cunoașterea temeinică a limbii engleze, respectiv minim echivalent nivel B2. 
Criterii secundare
· asigurarea unei egalități între sexe între participanți;
· asigurarea unei distribuții geografice cât mai echilibrate a participanților; 
· acoperirea instanțelor/parchetelor de grad diferit;
· frecvența participărilor la alte forme de pregătire internațională prin intermediul SNG.

Vor fi declarați respinși candidații în privința cărora comisia de selecție a apreciat că nivelul cunoașterii limbii engleze nu este echivalent cel puțin nivelului B2.

Rezultatele selecției vor fi publicate pe site-ul SNG în aceeași secțiune în care este publicat și prezentul anunț, respectiv secțiunea Relații internaționale – Proiecte și programe internaționale – ERA 2026-2028. 

PERSOANA DE CONTACT
Persoana de contact pentru acest program este doamna judecător Oana Daniela POGORAN, Departamentul relații internaționale, oana.pogoran@grefieri.ro. 

IMPORTANT!
Participanții au obligația respectării regulilor de desfășurare a seminarului stabilite de către ERA.
Școala Națională de Grefieri nu are nicio responsabilitate de ordin financiar în ceea ce privește raporturile stabilite între ERA și participanții români.
În temeiul Regulamentului privind drepturile şi obligaţiile persoanelor trimise în misiune temporară în străinătate de către Consiliul Superior al Magistraturii, Inspecţia Judiciară, Institutul Naţional al Magistraturii şi Şcoala Naţională de Grefieri, aprobat prin Hotărârea nr. 1296/14.12.2017 a Consiliului Superior al Magistraturii, fiecare participant la seminarele care se desfășoară în afara României va întocmi și va trimite Școlii (la adresa dri@grefieri.ro), în termen de cel mult 15 zile lucrătoare de la întoarcerea în țară, un scurt raport cu privire la sesiunea de formare profesională urmată.




Conținutul acestei invitații de participare reprezintă doar poziția Școlii Naționale de Grefieri și este responsabilitatea sa exclusivă. Invitația nu reprezintă în mod necesar poziția oficială a Comisiei Europene, căreia nu îi revine nicio responsabilitate pentru conținutul sau utilizarea acesteia.
Conform cerințelor Legii nr. 129/2018 pentru modificarea și completarea Legii nr. 102/2005 privind înființarea, organizarea și funcționarea Autorității Naționale de Supraveghere a Prelucrării Datelor cu Caracter Personal, precum și pentru abrogarea Legii nr. 677/2001 pentru protecția persoanelor cu privire la prelucrarea datelor cu caracter personal și libera circulație a acestor date, precum și în lumina prevederilor Regulamentului nr. 2016/679 al Parlamentului European și al Consiliului din 27 aprilie 2016, Școala Națională de Grefieri este operator de date cu caracter personal și va prelucra datele cu caracter personal în scopul implementării proiectului și în fazele ulterioare (ex. misiuni de audit, raportări).
Conform Regulamentului nr. 679/2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE,  persoanele ale căror date cu caracter personal sunt prelucrate beneficiază de următoarele drepturi: informarea persoanei vizate, dreptul de acces la date, dreptul la rectificarea datelor, dreptul la opoziție, dreptul de a nu fi supus unei decizii individuale, dreptul de a se adresa justiției.
Pentru exercitarea acestor drepturi vă puteți adresa cu o cerere scrisă, datată și semnată, la Școala Națională de Grefieri,  cu  sediul  în  Bulevardul Regina Elisabeta nr, 53, cod poștal 050014, sector 5, București,  România  sau  la  e-mail: sng@grefieri.ro. 
Aceștia au, de asemenea, dreptul de a recurge în orice moment la Autoritatea Naţională de Supraveghere a Prelucrării Datelor cu Caracter Personal. 

